En nom de Nostre Seignour, amen. Per ce publique instrument appare à touz évidamment que l’an de celluy Seigneur corrant mil trois cent sexante huit, le huitième jour du mois de féurier, hore environ prime, en la vje indicion du pontiffiement de nostre saint père en Jhésu-Crist et Seignour nostre seignour Vrbain per la prouision diuine pape ve, ou vje an, dedent l’iglise de Saint-Just d’Arboix en la présence de moy, notaire desoubz escript et des tesmoins apprès nomez, pour ce personalment establit et à ce expicialment venant nobles homes et saiges Jehan Mallat de Frontenay, escuier, luy disant bailliz du contez de Bourgoigne, ès parties d’Aual, d’une part, Guillaume Gascoignet, Jaquat Belissans, Humbert Hungloix et Jeham Croichat, proudomes escheuins de la ville et communaltez d’Arboix, en nom de la dicte communaltez, d’autre part, les diz escheuins en nom que dessus suppliant et requerant au dit bailly per la menière que s’ensuet ou semblablement en sustance, disant: «Chers sires, veritez est que toute fois et quantes fois qu’il vient en ceste ville nouel officiers, soit gardiain, bailly, préuost ou autres, pour exerciter justice en ceste ville, il doit et doiuent, et ainsin l’ont il touz jours et anciennement acostumez, deuant ce qu’il soient, ne doigent estre recehuz en signorie ne en justice, faire serement sus saint euuangile de Deu de garder et mantenir et faire tenir les priuiliges et chartres de ceste ville, en touz leurs poinz et en toutes lours clauses, ensemble toutes les bones costumes et vsaiges du dit leu, sen corrumpre et sen faire le contraire. Pour ce est-il que vous que vous disez estre bailliz du contez de Bourgoigne et dont vous face foy, vous supplions et réquerrons en nom de la dicte communaltey, que vous le dit serement en la menière deuant dicte et auxin comme vous deuantiers bailliz du dit comtée les ont fait et acostumez de faire, et ansin que vous estes nouellement ou dit office,» liquel bailliz ès dictes supplicacions et requestes respondit aux diz prodomés et lours dit que ly mostrassient et informassient qui sui deuanters bailliz ou dit contée auoient fait ycelluy serement que dessus, et il estoit prest de faire ce à que il saroit tenuz per raison. Et les dessus diz proudomes adonques exhibairent et ly mostrairent lettres et instrument faiz sus les diz seremens, lesquelx lettres et instrument lehut en sa personne li dit bailli, et per ycelles se teint pour bien enformez du fait dessus dit, et dit qu’il estoit prest de faire, mais auxy requis il aux diz proudomes que feissent serement auxy de luy obéir et respondre come à bailli, luy estant ou dit office en nom de madame. Et les diz escheuins se offrarent de ce faire. Adonques li dit bailliz jura sus saint éuangile de Deu, sur le missal mis sur le grant alter de la dicte yglise, tenir, garder et mantenir et faire tenir les priuiliges et chartres du dit leu en touz leurs poins et clauses et toutes les bones costumes et vsaiges du dit leu, sen contredit et sen faire le contraire. Et les dit escheuins jurairent auxy sur le dit missal et arter lours estre veraix obéissant à luy tant qu’il saroit ou dit office en nom de ma dicte dame. Desquelles supplicacions, requestes et seremenz requierent les parties à moy notaire publique que je lour en feisse instrument; ce fut fait présenz monss. Humbert de la Platière, monss. Girar de la Grainge, maistre Aubry de Cinq Cent, Guillame du Vernoy, Girar de Myon, messire Guillaume Chamossin, moinne, monss. Jehan de Saint-Oyant, Simon du Chastel, Simon de Saint-Oyant, Regnaut du Truil, Huguenin Fernard et autres tesmoins à ce apelez et requis. [Signum solitum]. Et je Guillame Brenier de Champaignole, clerc, demorant Arbois, notaire publique et jurez de la cour de Besençon, ès dictes supplications, requestes, seremenz et autres chouses dessus dictes ay esté présent, ensemble les tesmoins deuant nommez, l’an, le jour, hore, leu, indiction, pontiffiement que dessus, et ce présent publique instrument de ma propre main escript, soigniez de mon soignet en ay fay, à ce des present expicialment requis.